Fără date personale în registrul public de domenii (WHOIS)!

Fie că ai un site sau nu ți-ai înregistrat niciodată un domeniu pe Internet, aceasta nu este o discuție pentru specialiști. Este o discuție la care noi, utilizatorii obișnuiți, e momentul să reacționăm și să ne spunem părerea. ICANN propune o nouă politică de a introduce informații personale în registrul public de domenii (WHOIS).

La nivel global există mai multe campanii împotriva acestei politici. Nu este normal să fie obligatoriu să ai datele personale listate public și să nu poți opta pentru înregistrarea domeniului printr-o companie care oferă acest serviciu de înregistrare de domenii (proxy service). Vedeți mai jos cum arată datele din registru înregistrate de o persoană – cu toate datele personale publice – și datele înregistrate printr-un serviciu dedicat. Iar aici este un exemplu practic despre utilitatea acestui serviciu.

Vă încurajăm să aflați mai multe despre acest subiect și să vă alăturați inițiativei de a păstra politica de protecție a datelor personale. Puteți să semnați petiția online sau să trimiteți un comentariu prin e-mail la adresa comments-ppsai-initial-05may15@icann.org până pe data de 7 Jul 2015 23:59 UTC.

Până în acest moment ICANN a primit mii de emailuri împotriva introducerii datelor personale în registrul public cu domenii și a declarat că nu va efectua nicio schimbare până când nu va revizui toate comentariile primite. Toate comentariile primite sunt disponibile public aici.

ApTI pregătește o poziție publică pe acest subiect ce va fi trimisă consultației lansate de ICANN. Mai multe informații despre subiect puteți citi aici și aici. Pe blog am mai scris despre subiect aici. Iar o serie de articole introductive (în engleză) despre Guvernanța Internetului sunt disponibile pe site-ul theSponge.eu la rubrica Topic of the Month. Știri și materiale în română găsiți și pe www.apti.ro

Ce este WHOIS?

WHOIS este un registru public cu domenii de Internet înregistrate. Atunci când cumperi un domeniu ești nevoit să dai o serie de informații personale pentru înregistrarea domeniului.

Oricine are acces gratuit de oriunde de pe glob la datele din registru, fie că este vorba de poliție, de companii, indivizi sau spammeri. Informațiile puse la dipoziție precum numele, numărul de telefon, adresa pot deveni informații sensibile și pot fi folosite pentru abuzuri.

Ce este ICANN?

Internet Corporation for Assigned Names and Numbers (ICANN) este o organizație non-profit înregistrată în Los Angeles, California și este responsabilă pentru coordonarea și administrarea adreselor IP, a numelor de domenii și a protocoalelor. Organizația are un sistem multiparticipativ de luare a deciziilor (despre care puteți citi aici) care crează reguli despre cum funcționează Internetul și administrează în același timp baza de date cu domenii.